b'\n_START_ARTICLE_\nNovome\xc5\xa1ka pomlad\n_START_PARAGRAPH_\nNovome\xc5\xa1ka pomlad je naziv za kulturno-umetni\xc5\xa1ko manifestacijo iz leta 1920, katere glavni pobudniki so bili znani slovenski umetniki, med katerimi so najbolj znani pesnik Anton Podbev\xc5\xa1ek in Miran Jarc ter slikar Bo\xc5\xbeidar Jakac, ki je k umetni\xc5\xa1kemu ustvarjanju pritegnil \xc5\xa1e umetnike mlaj\xc5\xa1e generacije - Ivana \xc4\x8carga, Zdenka Skalyckega in Marjana Mu\xc5\xa1i\xc4\x8da. Slednji se je kasneje uveljavil v arhitekturi in gibanju, ki je bilo sprva brez imena, tudi nadel danes uveljavljeno ime. _NEWLINE_Omenjeni umetniki so ob sodelovanju \xc5\xa1e nekaterih drugih pripravili Prvo pokrajinsko umetni\xc5\xa1ko razstavo v Novem mestu v Windischerjevem salonu v Kandiji, nad katero je nekak\xc5\xa1no pokroviteljstvo prevzel takrat \xc5\xbee uveljavljeni slikar Rihard Jakopi\xc4\x8d. Otvoritev te razstave je bila 26. septembra 1920, dogodek pa je spremljal koncert Marija Kogoja in recitacijski nastop Antona Podbev\xc5\xa1ka in Mirana Jarca. Tej razstavi je kasneje sledilo \xc5\xa1e ve\xc4\x8d prireditev in nastopov, na katerih so sodelovali tudi umetniki iz drugih delov Slovenije. Tako je dobila novome\xc5\xa1ka pomlad tudi nekak\xc5\xa1no vlogo prebujevalnice narodne zavesti in je mo\xc4\x8dno vplivala na delovanje umetnikov v dvajsetih letih 20. stoletja, med katerimi je najbolj znan Sre\xc4\x8dko Kosovel, ki je kasneje sodeloval pri reviji Trije labodi, ki je, kot posledica novome\xc5\xa1ke pomladi, za\xc4\x8dela izhajati leta 1921 v Novem mestu._NEWLINE_O novome\xc5\xa1ki pomladi je bil leta 1989 posnet tudi film z naslovom Veter v mre\xc5\xbei, ki ga je re\xc5\xbeiral Filip Robar Dorin.'